  Туспуктэм: t.me/elvira_pinchuk Наталия Сильвестрова 15-тӥ гудырикошконэ Удмуртиысь тазалыкез утёнъя министрлэн нырысетӥ воштӥсеныз Сергей Багинэз юнматӥзы. Со сярысь элькун кивалтэтлэн тӧроезлэн воштӥсез Эльвира Пинчук телеграм-каналаз ивортӥз. Сергй Багин улосвылысь тазалыкез утёнъя сӧзнэтэз азинтонъя ужпумъёсын ужалоз но «Здравоохранение» йӧскалык ӵектослэсь возьматэмъёссэ эскероз. « Кар но ёрос эмъяськонниосты ужасьёсын тырмыт карыны, мерлыко тазалыкъя пуктэм федерал возьматэмъёсты быдэстыны, диспансерын эскеронэз калык пӧлын быдэтон но кулон лыдэз кулэстон, озьы ик эмъянлэн ӟечлыко луэмезъя юанъёсты быдэстон – та ужпумъёс нырысь ик сыло мон азьын » Сергей Багин, Удмуртиысь тазалыкез утёнъя министрлэн нырысетӥ воштӥсез Азьвыл Удмуртиысь тазалыкез утёнъя министрлэн нырысетӥ воштӥсез Елена Сычёва вал. Со Ижысь 4 номеро кар эмъяськоннилэн валтӥсь эмчиез луиз. ВАТСАН Сергей Андреевич Багин водскиз 1984-тӥ арын 17-тӥ инвожое Ярославской улосвылысь Углич карын. Ярославльысь эм академиез «Лечебное дело» ӧръя но клинической ординатураез «Онкология» ӧръя йылпумъяз. Эмтодосъя кандидат. 2020-тӥ арын кивалтонъя кун университетэз «Государственное и муниципальное управление» ӧръя йылпумъяз. 2009-2012 аръёсы Ярославльысь улосвыл эмъяськонниын эмчи луыса ужаз, 2012-2016 аръёсы – Россиысь тазалыкез утёнъя министерстволэн Москваысь лечебно-реабилитационной центраз рентгенэндоваскулярной диагностикая но эмъянъя эмчиен. Бӧрысь П. В. Мандрыка нимо центральной ожгар госпитальысь рентгенэндоваскулярной диагностика но эмъян амалъёсъя ёзэтэн кивалтӥз. 2017-тӥ арын Ивантеевкаысь шор кар эмъяськоннилэн, бӧрысь 2021-тӥ арын Электростальысь шор кар эмъюртлэн валтӥсь эмчиез луиз. Тодэ вайытом, Сергей Юринэз Удмуртиысь экономикая министрлэсь ужзэ быдэсъясе юнматӥзы. Удмуртилэн тӧроезлэн советникез Дарья Сунцова луиз. Тегъёс: Тазалыкезутёнъяминистерство Тазалык Политика Удмуртия  